Heli Allik

Heli Allik (sündinud 27. novembril 1973) on eesti tõlkija, 2009–2014 Tallinna Ülikooli kirjastuse peatoimetaja.

Allik õppis Eesti Humanitaarinstituudis kirjandusteooriat ja romanistikat, hiljem aga Université Paris 4 Paris-Sorbonne'is tänapäeva prantsuse kirjandust.

Louis-Ferdinand Céline'i debüütromaani "Reis öö lõppu" eestindamise eest (2011) pälvis Allik Tallinna ülikooli kirjanduspreemia. "Teose kalambuursed pärisnimed on arusaadavuse huvides osaliselt eestindatud, samal ajal prantsuse keele kõla säilitades," iseloomustab Alliku tõlget kriitik Kaarel Kressa. "Selline ühtaegu kartmatu ja delikaatne lähenemine sobib tulevikus näitejuhtumiks, kui korraldatakse tõlkearutelusid teemal "Kas nii võib?"." Prantsuse Teadusliku Instituudi blogis "La Gazette de Tartu" kirjutati tõlke kohta: "Emotsionaalse keelega Céline’i õnnestunud tõlkimine ongi suursaavutus." "Heli Allik tundub olevat vaat et võimatu tööga leidlikult hakkama saanud," kinnitab kirjanik Jan Kaus. "Mainitagu kas või tõlkevasteid nagu "solgineeva", "konstrui", "halturts", "aplaava" ja "Tšutšufrei!", mis tekitasid ajuti tunde, et näen Céline'i kangelasi koperdamas kahekümne viie kraadises külmas üle öise Estonia puiestee." "Just keele revolutsioonilisuse ja reeglipäratu anti-kirjanduse momendi on Allik Céline'i abiga üles leidnud ka eesti keelest; kahepeale õõnestatakse seda paigaltammuvat kirja(kõrg)keelt, milles kõnelemine jätab lugeja ükskõikseks, vastamisi staatilise asjade seisuga," kirjeldas teost tõlkearvustuses Ott Puumeister.

"...tõepoolest, Céline'i keelt ei saa tõlkida. Aga võimalik on tõlkida seda intiimsustunnet, mida tema tekst meis tekitab – tunnet, et sellel tekstil on üks keha keelega, millest ta on kirjutatud," selgitas järelsõnas Heli Allik ise. "Tähtsamaks kui ajalooline truudus ja tehniliste terminite täpsus pidasin ma ülesannet sõnad jooksma, hüppama ja tantsima panna. Tõlkida voolamist, libisemist, rütmi."

Heli Allik on väljaande "Tõlkija hääl" toimetaja.

Artikleid
 Heli Allik "Stiilne sisu(s)tus" Postimees 5.5.2007 (Raymond Queneau'st)
 Heli Allik ""Mina" tuhat manifestatsiooni" Keskus, 5/2008 (prantsuse noorema põlvkonna kirjandusest)
 Heli Allik "Ja kaaned ikka ei põle" Postimees 14.6.2008 (Michel Houellebecq'ist)
 Heli Allik "Ideoot ehk Kui ortograafia kipub tegutsema tõlkija eest, saab abi internetist" Sirp 26.9.2014
 Heli Allik "Patrick Modiano hindamatu saladus" Sirp, 17.10.2014
 Heli Allik "Kõikidest akendest vaadates näen ma vaid lõpmatust" Postimees 25.10.2014 (Charles Baudelaire'ist]])
 Heli Allik "Minu sõber Victor Bâton" Postimees 5.4.2015 (Emmanuel Bove'ist)
 Heli Allik "Keiti Vilms: sõnad on mind päästnud kõige hullematest kohtadest" kultuur.err.ee, 17. oktoober 2018

Tõlkeid
 Philippe Djian, "Betty Blue" Varrak, 2001
 Roger-Pol Droit, "101 argifilosoofia harjutust" Valgus, 2002
 Alain Robbe-Grillet, "Džinn. Djinn" Valgus. 2004
 Françoise Sagan, "Kurbus kummaline tunne. Kas te armastate Brahmsi..." Pegasus, 2009
 Louis-Ferdinand Céline, "Reis öö lõppu" 2011
 Louis-Ferdinand Céline, "Vestlused professor Y-iga", Loomingu Raamatukogu, 2013

Tunnustus 

 2011 Tallinna Ülikooli kirjandusauhind (Louis-Ferdinand Céline’i romaani „Reis öö lõppu“ tõlge)

Viited

Välislingid 
 Maiki Voore "Muudatused ülikooli kirjastuses" Tallinna Ülikooli uudiskiri, 18.12.2009 (intervjuu)

Eesti tõlkijad
Sündinud 1973